16.

Ehdotuksen 61 artiklan 2 kohdan d alakohdassa ei määritellä, missä tilanteissa ja millä edellytyksillä puhelin- ja tietoliikennetietoja voidaan vaatia. Siinä ei myöskään säädetä riittävistä menettelyllisistä takeista tai suojatoimista väärinkäytön riskiä vastaan. Euroopan tietosuojavaltuutettu esittää seuraavassa joitakin konkreettisia tähän liittyviä ehdotuksia. a) Ehdotuksen 61 artiklan 2 kohdan mukaan EAMV:llä on valtuudet vaatia puhelin- ja tietoliikennetietoja ”51–60 artiklan sekä 62 ja 63 artiklan mukaisten tehtäviensä suorittamiseksi”. Nämä artiklat käsittävät koko ”Kauppatietorekisterien rekisteröintiä ja valvontaa” koskevan VI osaston. Euroopan tietosuojavaltuutetun näkemyksen mukaan ehdotuksessa olisi määriteltävä selkeämmin, missä tilanteissa ja millä edellytyksillä näitä valtuuksia voidaan käyttää. Tietosuojavaltuutettu suosittaa, että puhelin- ja tietoliikennetietoja voitaisiin vaatia ainoastaan tapauksissa, joissa on kyse ehdotetun asetuksen säännösten vakavasta rikkomisesta, ja tapauksissa, joissa voidaan perustellusti epäillä (joissa on konkreettista näyttöä siitä), että säännöksiä on rikottu. Tällainen rajoitus on erityisen tärkeä myös siksi, että se estää tutkintavaltuuksien käyttämisen tietojen kalasteluun, tiedonlouhintaan tai poikkeaviin tarkoituksiin. b) Ehdotuksessa ei velvoiteta EAMV:tä hakemaan tuomioistuimelta lupaa puhelin- ja tietoliikennetietojen vaatimiseen. Euroopan tietosuojavaltuutettu kuitenkin katsoo, että EAMV:lle olisi perusteltua asettaa tällainen yleinen vaatimus, koska sen valtuudet voivat heikentää yksityisyyden suojaa. On myös otettava huomioon, että joidenkin jäsenvaltioiden lainsäädännöissä kirjesalaisuuden suojasta poikkeaminen edellyttää aina tuomioistuimen lupaa ja estetään näin muita lainvalvontaviranomaisia (esim. poliisia) ja hallintoelimiä poikkeamasta siitä tuomioistuimen valvonnan ulkopuolella (18). Euroopan tietosuojavaltuutettu katsookin, että luvan hakeminen tuomioistuimelta on ehdottomasti säädettävä pakolliseksi ainakin silloin, kun sitä edellytetään kansallisessa lainsäädännössä (19). c) Euroopan tietosuojavaltuutettu suosittaa, että EAMV velvoitetaan pyytämään puhelin- ja tietoliikennetietoja virallisella päätöksellä, jossa mainitaan pyynnön oikeusperusta ja tarkoitus, tiedot, joita pyydetään, määräaika, johon mennessä tiedot on toimitettava, sekä ilmoitetaan vastaanottajan oikeudesta hakea muutosta päätökseen Euroopan unionin tuomioistuimelta. Tietopyynnön, josta ei ole tehty virallista päätöstä, ei pitäisi velvoittaa vastaanottajaa. d) Mahdollisiin väärinkäytöksiin olisi varauduttava säätämällä asianmukaisista menettelyllisistä takeista. Tältä osin ehdotuksessa voitaisiin edellyttää, että komissio hyväksyy täytäntöönpanotoimenpiteitä, joissa määritetään yksityiskohtaisesti menettelyt, joita kauppatietorekisterien ja EAMV:n on noudatettava tietojen käsittelyssä. Niissä olisi säädettävä erityisesti riittävistä suojatoimista sekä asianmukaisista takeista väärinkäytön riskiä vastaan. Tällaisia takeita ovat esimerkiksi ammatilliset vaatimukset, joita tietoja käsittelevien toimivaltaisten viranomaisten on noudatettava, sekä erilaiset sisäiset menettelyt, joilla varmistetaan luottamuksellisuutta ja salassapitoa koskevien säännösten noudattaminen. Euroopan tietosuojavaltuutettua olisi kuultava näiden toimenpiteiden hyväksymismenettelyn aikana.